ལར་མི་སུ་དང་སུ་ཡིན་རུང་།འཚར་ལོངས་འབྱུང་བའི་གོ་རིམ་ཁྲོད།རང་གི་དོན་དག་རང་གིས་མྱངས་དང་མྱོང་བཞིན་པའི་སྒོ་ནས་རང་དབང་གིས་ཐག་གཅོད་དང་གདམ་གསེས་བྱས་ན་འགྲིག་མོད།སྐབས་སྐབས་སུ།གནས་ཡུལ་ངེས་ཅན་དུ།རང་དོན་རང་ལ་མི་དབང་བར།གཞན་མི་དང་གཞན་དབང་གིས་གདམ་གསེས་དང་ཐག་གཅོད་བྱས་དང་བྱ་ངེས་པ་རེད།དེ་ནི་མི་སྒེར་བ་ཁ་དར་བའི་རང་དབང་གི་སྤྱི་ཚོགས་ཁོར་ཡུག་ཁྲོད་མ་ཡིན་པར།གཞུང་བསྟུན་གཞུང་འབྲེལ་གཙོ་བའི་གཞན་དབང་གི་ཚོགས་སྤྱི་ལ་ཁ་དར་བ་རེད།དེར་མི་ཚང་མས་ལག་འགུལ་དངོས་སྦྱོར་གྱི་ལག་ལེན་བསྟར་མི་དགོས་ཏེ།ཁ་ནས་བཤད་ཙམ་དང་ངག་ནས་ཐོལ་ཙམ་གྱིས་ཆོག་པ་རེད།དེ་ལ་མྱི་ཁ་ཟེར།གལ་ཏེ།མི་གང་རུང་ཞིག་ལ།མྱི་ཁ་འཁོར་སོང་ན།ཚང་མས་མགྲིན་གཅིག་ཏུ་ཟུར་ཟ་དང་མཚང་འདྲི།འཕྱ་དམོད།སྡིགས་དམོད་སོགས་ཅི་བྱུང་གང་ཐོན་དུ་བྱ་ངེས་པ་རེད།འདི་ནི་མི་ཚང་མ་ཨ་མཉམ་ཆ་མཉམ་དུ་བཞེངས་འདོད་ཀྱི་ཆ་སྙོམས་ཀུན་སྙོམས་ཀྱི་ཁོར་ཡུག་ཏུ་ཧ་ཅང་ཁ་དར་བ་རེད།རྒྱུ་མཚན།མི་སུས་ཀྱང་གཞན་དང་མ་འདྲ་བའི་ཐུན་མིན་ཁྱད་གཤིས་མངོན་མི་ཆོག་པར་ཐུན་མོང་སྤྱི་གཤིས་མངོན་དགོས་པས་སོ།།ཡང་ན།ཚང་མ་གཡུང་མོ་ལུག་ལྟར་དུ་བཀོད་སྒྲིག་དང་སྙོམས་གཅུན་གྱི་དྲ་གཟེད་ལ་བཅུག་དང་འཇུག་བཞིན་པས་སོ།།